Imtella' Settembru 7, 2021 Rapport: Liam Carter Madwar 260 tifel u tifla ppreżentaw lill-Ministru fl-Uffiċċju tal-Prim Ministru Carmelo Abela u lill-Ministru għall-Edukazzjoni Justyne Caruana l-proposti tagħhom li nġabru mill-attivitajiet ta' Skolasajf biex jinbena futur aħjar għalina u għaċ-ċittadini Ewropej. Matul dan is-sajf 9,000 tifel u tifla attendew l-Iskola Sajf f'58 ċentru mifruxa ma' Malta u Għawdex. It-tema magħżula din is-sena għall-attivitajiet kollha kienet "An I in every winner", kampanja maħsuba li tiċċelebra t-talenti individwali ta' kull student u jingħataw l-kuraġġ meħtieġ biex jikkultivaw it-talenti tagħhom. Naomi Mangion u Amy Lanzon, żewġ studenti li attendew Skola Sajf, qalu li l-attività fiżika u s-sens ta' komunjoni kienu fost l-aktar affarijiet għal qalbhom din is-sena. "L-iktar li għoġobni l-isports għax ikollna t-tim building u tista' taqta' mit-tablet". "Jien l-iktar ħaġa li għoġbiti li ngħaqdna ħafna mal-partners u tgħallimna ħafna avolja konna onlajn". Naomi u Amy kienu fost il-260 tifel u tifla li ppreżentaw il-proposti tagħhom għall-futur tal-UE lill-Ministru fl-Uffiċċju tal-Prim Ministru Carmelo Abela u lill-Ministru għall-Edukazzjoni Justyne Caruana, li nġabru mill-attivitajiet ta' Skolasajf. Il-Ministru Abela qal t-tfal u ż-żgħażagħ huma l-mexxejja tal-lum hekk kif għandhom ideat u ħsibijiet għall-ġid tas-soċjetà. "Rajna numru ta' tfal li jipparteċipaw f'ċentru jitkellmu dwar il-futur tal-UE. Bħalissa qed issir diskussjoni madwar l-UE kollha dwar x'jixtiequ ċ-ċittadini, inkluż it-tfal, dwar il-futur tal-UE u jkun tajjeb li aħna wkoll nagħtu s-sehem tagħna ħalli nibnu futur aħjar għalina u għall-UE", qal il-Ministru Abela. Il-Ministru Caruana qalet li l-fulkru ta' dan l-eżerċizzju kollu huwa li jkollna ċittadinanza attiva fost it-tfal. "Tajjeb li nippromovu ċ-ċittadinanza attiva biex it-tfal jgħidulna xi jridu dwar il-futur tagħhom u għall-UE. Huwa eżerċizzju tajjeb u rridu naraw li dak li qalulna t-tfal inwettquh", qalet il-Ministru Caruana. Hija żiedet li meta nitkellmu fis-settur edukattiv qed nitkellmu lil hinn mill-edukazzjoni tal-bankijiet tal-iskola, imma dwar formazzjoni ta' ċittadini attivi li jipparteċipaw fl-andament ta' pajjiżna u eventalment nafdawhom bir-riedni ta' pajjiżna.